Haigekassa pakub tartlastele võimalust Tallinna haiglatesse ravile tulla, tuues põhjuseks Tartu Ülikooli kliinikumi pikad ravijärjekorrad.    Haigekassa teatel on Tartu piirkonna inimestel alates 1. aprillist võimalus saada lühema ajaga põlve- või puusaproteesi või silmakae lõikusele Tallinna keskhaiglates, milleks haigekassa on eraldanud lisaraha nii Ida-Tallinna kui Lääne-Tallinna keskhaiglale, kirjutab Postimees.    Tartu Ülikooli kliinikumi juhatuse liige Mart Einasto nimetas haigekassa otsust küüniliseks. Et meil on pikemad järjekorrad kui Tallinnas, on tõsi, ent põhjus ei ole kliinikumi suutmatus või kuritahtlikkus Tartu elanike suhtes, vaid just rahapuudus, kinnitas Einasto.    Temale teadaolevalt annab haigekassa Tallinna haiglatele Tartu piirkonna inimeste ravimiseks juurde ligikaudu 10 miljonit krooni.    Haigekassa andmetel peab Tartu Ülikooli kliinikumis uue puusaliigese vajaja 1.  märtsi seisuga ootama järjekorras ligi neli aastat.    Sama operatsiooni ooteaeg Ida-Tallinna või Lääne-Tallinna keskhaiglas on haigekassa andmetel aasta kuni aasta ja kaks kuud.    Delfi.ee